b'\n_START_ARTICLE_\nKaarlo Sovij\xc3\xa4rvi\n_START_PARAGRAPH_\nKalle Albinus (Kaarlo) Sovij\xc3\xa4rvi (sukunimi aik. Rantanen; 1. maaliskuuta 1879 J\xc3\xa4ms\xc3\xa4 \xe2\x80\x93 17. joulukuuta 1954 Turku) oli suomalainen rovasti joka oli muutamia vuosia kokoomuksen kansanedustajana 1930-luvun alussa._NEWLINE_Sovij\xc3\xa4rven vanhemmat olivat maanviljelij\xc3\xa4 Konstantin Aleksander Rantanen ja Rosa Aleksandra Tallgr\xc3\xa9n. H\xc3\xa4n p\xc3\xa4\xc3\xa4si ylioppilaaksi 1901 ja valmistui filosofian kandidaatiksi 1908 ja maisteriksi 1919. Sovij\xc3\xa4rvi suoritti teologian erotutkinnon 1916 ja h\xc3\xa4net vihittiin papiksi samana vuonna. Pastoraalitutkinnon h\xc3\xa4n suoritti 1823._NEWLINE_Sovij\xc3\xa4rvi toimi Kuusamon kansanopistokurssien ja my\xc3\xb6hemmin Kuusamon kansanopiston johtajana 1908\xe2\x80\x931910 ja Kaleva-lehden p\xc3\xa4\xc3\xa4toimittajana Oulussa 1910\xe2\x80\x931914. H\xc3\xa4n oli my\xc3\xb6s Oulun ty\xc3\xb6v\xc3\xa4enopiston historian, taiteen ja kirjallisuuden luennoitsijana 1910\xe2\x80\x931914. Pappisvihkimyksen j\xc3\xa4lkeen Sovij\xc3\xa4rvi oli ylim\xc3\xa4\xc3\xa4r\xc3\xa4inen pappina Korpilahdella 1916\xe2\x80\x931920, Muuramessa 1920\xe2\x80\x931925 ja J\xc3\xa4ms\xc3\xa4nkoskella 1925\xe2\x80\x931926. T\xc3\xa4m\xc3\xa4n j\xc3\xa4lkeen h\xc3\xa4n toimi Loimaalla ensin kappalaisena 1926\xe2\x80\x931928 ja sitten kirkkoherrana 1928\xe2\x80\x931953. H\xc3\xa4n sai rovastin arvon 1939._NEWLINE_Sovij\xc3\xa4rvi oli kansanedustajana 1930\xe2\x80\x931933 edustaen Turun l\xc3\xa4\xc3\xa4nin pohjoista vaalipiiri\xc3\xa4. H\xc3\xa4n oli my\xc3\xb6s Nuorten taiteilijaliiton puheenjohtajana._NEWLINE_Sovij\xc3\xa4rvi oli naimisissa vuodesta 1909 Agda Maria Gyllenbergin kanssa.'